《寄江端太子之晁冲之叔用》
宋代·吕本中

往岁孟秋月，我行东出关。人烟眇归路，风雨转河湾。

别恨友游眇，心成木石顽。有随妻子叹，无语鸟乌闲。

曩事空回首，微官真强颜。旧谙尘土迸，频辱簿书颁。

日月勤忧患，庭闱实阻艰。自忘身窘束，时得泪潺湲。

疾病衰犹活，漂流老未还。误沾文字癖，虚觉鬓毛斑。

苦语终难好，芜辞漫不删。绝知出意表，敢复见颜间。

二子今怀璧，群公时赐环。寄书常恨草，雕句得无悭。

晚照云千叠，新凉月半弯。相忘有道术，那得厌尘寰。

圣治光三辅，皇威极百蛮。物能同应瑞，民自不藏奸。

薄技宁堪奏，馀光或许攀。何须阳翟望，咫尺是箕山。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。